b'\n_START_ARTICLE_\nPeriklis Iakovakis\n_START_SECTION_\nBiografija\n_START_PARAGRAPH_\nIakovakis savo tarptautin\xc4\x99 karjer\xc4\x85 prad\xc4\x97jo nuo 1998 m. Tais metais sportininkas taip pat peln\xc4\x97 savo pirm\xc4\x85j\xc4\xaf stamb\xc5\xb3 apdovanojim\xc4\x85 \xe2\x80\x93 aukso medal\xc4\xaf Pasaulio jaunimo lengvosios atletikos \xc4\x8dempionate. Tuomet Pranc\xc5\xabzijoje vykusiose var\xc5\xbeybose sportininkas 400 m barjerinio b\xc4\x97gimo distancij\xc4\x85 \xc4\xafveik\xc4\x97 per 49,82 s. Jau po met\xc5\xb3 sportininkas prad\xc4\x97jo var\xc5\xbeytis stambiausiose suaugusi\xc5\xb3j\xc5\xb3 profesional\xc5\xb3 lygio var\xc5\xbeybose. 400 m b\xc4\x97gimuose Pasaulio u\xc5\xbedar\xc5\xb3 patalp\xc5\xb3 lengvosios atletikos \xc4\x8dempionate jis liko 6 pusfinalio b\xc4\x97gime savo grup\xc4\x97je. 1999 m. Pasaulio lengvosios atletikos \xc4\x8dempionate peln\xc4\x97 kelialapius \xc4\xaf dvi rungtis. 400 m barjeriniame b\xc4\x97gime jis u\xc5\xbe\xc4\x97m\xc4\x97 3 viet\xc4\x85 savo grup\xc4\x97je pirmame raunde ir \xc4\xaf kit\xc4\x85 etap\xc4\x85 nepateko. Komandin\xc4\x97je 4x400 m estafet\xc4\x97je (kartu su Panayiotis Sarris, Anastasios Gousis ir Yeoryios Doupis) sportininkai nepateko \xc4\xaf finalin\xc4\xaf etap\xc4\x85, bet pasiek\xc4\x97 nacionalin\xc4\xaf rekord\xc4\x85. Abiejuose rungtyse sportininkas po met\xc5\xb3 dalyvavo ir 2000 m. vasaros olimpin\xc4\x97se \xc5\xbeaidyn\xc4\x97se, bet patekti \xc4\xaf kitus etapus jam v\xc4\x97l nepavyko. 2001 m. Tunise vykusiose Vidur\xc5\xbeemio j\xc5\xabros \xc5\xbeaidyn\xc4\x97se 400 m barjeriniame b\xc4\x97gime sportininkui pavyko i\xc5\xa1kovoti pergal\xc4\x99. Tais pa\xc4\x8diais metais vykusiame 2001 m. Pasaulio lengvosios atletikos \xc4\x8dempionate sportininkui pasisek\xc4\x97 400 m barjeriniame b\xc4\x97gime pasiekti pusfinalius. 2002 m. Europos lengvosios atletikos \xc4\x8dempionate debiutav\xc4\x99s sportininkas, pasiek\xc4\x97 finalin\xc4\xaf b\xc4\x97gim\xc4\x85 ir liko 5 vietoje. Po met\xc5\xb3 jau tre\xc4\x8diame sportininkui 2003 m. Pasaulio lengvosios atletikos \xc4\x8dempionate Iakovakis pasiek\xc4\x97 400 m barjerinio b\xc4\x97gimo ir estafet\xc4\x97s finalus. Kartu su komanda sportininkas peln\xc4\x97 6 viet\xc4\x85, o individualiame b\xc4\x97gime i\xc5\xa1kovojo bronzos medal\xc4\xaf. Iakovakio t\xc4\x97vyn\xc4\x97je vykusios 2004 m. vasaros olimpin\xc4\x97s \xc5\xbeaidyn\xc4\x97s jam nebuvo itin s\xc4\x97kmingos. 400 m barjeriniame b\xc4\x97gime jis liko u\xc5\xbe borto pusfinaliuose, o komandin\xc4\x97je estafet\xc4\x97je nepateko \xc4\xaf kit\xc4\x85 etap\xc4\x85. 2005 m. Pasaulio lengvosios atletikos \xc4\x8dempionate sportininkui nepavyko apginti prizininko vard\xc4\x85. Jis liko 5 vietoje pusfinalio b\xc4\x97gime. Po met\xc5\xb3 Geteborge vykusiame 2006 m. Europos lengvosios atletikos \xc4\x8dempionate sportininkas i\xc5\xa1kovojo savo pirm\xc4\x85j\xc4\xaf medal\xc4\xaf. 400 m barjerinio b\xc4\x97gimo rungtyje Iakovakis tapo \xc4\x8dempionu. 2007 m. Pasaulio lengvosios atletikos \xc4\x8dempionate jis pasitais\xc4\x97 ir v\xc4\x97l pasiek\xc4\x97 finalin\xc4\xaf b\xc4\x97gim\xc4\x85 bei u\xc5\xbe\xc4\x97m\xc4\x97 6 viet\xc4\x85. 2008 m. vasaros olimpin\xc4\x97s \xc5\xbeaidyn\xc4\x97se ir 2009 m. Pasaulio lengvosios atletikos \xc4\x8dempionate Iakovakis v\xc4\x97l rod\xc4\x97 puiki\xc4\x85 fizin\xc4\xaf pasirengim\xc4\x85 ir pasiek\xc4\x97 finalus. Juose atitinkamai u\xc5\xbe\xc4\x97m\xc4\x97 8 ir 5 vietas.'